NARIADENIE RADY (ES) č. 2103/2005
z 12. decembra 2005,
ktorým sa mení a dopĺňa nariadenie (ES) č. 3605/93, pokiaľ ide o kvalitu štatistických údajov v kontexte postupu pri nadmernom schodku
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na tretí pododsek jej článku 104 ods. 14,
so zreteľom na návrh Komisie,
so zreteľom na stanovisko Európskeho parlamentu (1),
so zreteľom na stanovisko Európskej centrálnej banky (2),
keďže:
(1)
Komisia musí poskytnúť štatistické údaje, ktoré sa majú použiť na uplatňovanie Protokolu o postupe pri nadmernom schodku, ktorý tvorí prílohu k Zmluve o založení Európskeho spoločenstva. Komisia priamo nezostavuje tieto údaje, ale spolieha sa na údaje, ktoré zostavili a vykázali vnútroštátne orgány podľa článku 3 tohto protokolu.
(2)
Úlohu Komisie ako štatistického orgánu vykonáva v tomto kontexte osobitne v mene Komisie Eurostat. Ako útvar Komisie zodpovedný za vykonávanie úloh, ktoré pripadajú Komisii v súvislosti s vypracúvaním štatistík Spoločenstva, má Eurostat povinnosť vykonávať svoje úlohy v súlade so zásadami nestrannosti, spoľahlivosti, relevancie, nákladovej efektívnosti, ochrany individuálnych údajov v štatistike a transparentnosti, ako sa ustanovuje v rozhodnutí Komisie 97/281/ES z 21. apríla 1997 o úlohe Eurostatu v súvislosti s tvorbou štatistiky Spoločenstva (3). Vykonávanie odporúčania Komisie z 25. mája 2005 o nezávislosti, nestrannosti a zodpovednosti národných štatistických úradov a štatistického úradu Spoločenstva zo strany národných štatistických úradov a štatistického úradu Spoločenstva by malo zlepšiť zásadu odbornej nezávislosti, primeranosti zdrojov a kvality štatistických údajov.
(3)
Nariadenie Rady (ES) č. 3605/93 z 22. novembra 1993 o uplatňovaní Protokolu o postupe pri nadmernom schodku, ktorý tvorí prílohu k Zmluve o založení Európskeho spoločenstva (4), obsahuje príslušné definície na účely postupu pri nadmernom schodku a ustanovuje harmonogram oznamovania údajov o ročnom schodku a dlhu sektora verejnej správy a ďalších ročných údajov o verejných financiách Komisii. V aktuálnom znení nariadenie Rady neobsahuje ustanovenia týkajúce sa posudzovania kvality údajov vykázaných členskými štátmi alebo poskytovania údajov Komisiou.
(4)
Na základe návrhu Komisie prijala Rada (Ecofin) 18. februára 2003 Kódex najlepších postupov o zostavovaní a vykazovaní údajov v kontexte postupu pri nadmernom schodku v snahe objasniť a zjednodušiť postupy na úrovni členských štátov a Komisie pri zostavovaní a vykazovaní výkazov verejného sektora podľa Európskeho systému účtov 1995 (ESA 95) (5) a predovšetkým údajov týkajúcich sa schodku a dlhu sektora verejnej správy v kontexte postupu pri nadmernom schodku.
(5)
Revízia termínov na vykazovanie údajov v kontexte postupu pri nadmernom schodku by mala zabezpečiť úplný súlad s termínmi programu zasielania údajov ESA (6) o výdavkoch a príjmoch verejnej správy, finančných súvah, finančných transakciách a dlhu v štvrťročných a ročných intervaloch. Účelom revízie termínov na vykazovanie je zjednodušiť výkaznícke povinnosti členských štátov a táto revízia povedie k niektorým zmenám a doplneniam programu na zasielanie údajov ESA 95 v budúcnosti, ktoré sa majú uskutočniť prostredníctvom nariadenia Komisie.
(6)
Dôveryhodnosť rozpočtového dohľadu rozhodne závisí od spoľahlivých rozpočtových štatistík. Je nanajvýš dôležité, aby údaje vykazované členskými štátmi podľa nariadenia (ES) č. 3605/93 a poskytnuté Rade Komisiou v súlade s protokolom mali vysokú kvalitu.
(7)
Treba stanoviť opatrenia na zlepšenie kvality aktuálnych údajov o verejných financiách vykázaných v kontexte postupu pri nadmernom schodku, ktoré stavajú na najlepších existujúcich postupoch a ktoré by umožnili Rade a Komisii vykonávať ich povinnosti podľa zmluvy. Základné prvky na hodnotenie kvality sú ustanovené vo Vyhlásení európskeho štatistického systému o kvalite, ktoré prijal Výbor pre štatistické programy v septembri 2001.
(8)
V súlade so zásadou proporcionality ustanovenou v článku 5 zmluvy opatrenia ustanovené v tomto nariadení, ktoré sú potrebné na dosiahnutie cieľa, ktorým je posilnenie štatistického monitorovania kvality vykázaných údajov v kontexte postupu pri nadmernom schodku, neprekračujú rámec nevyhnutný na dosiahnutie tohto cieľa.
(9)
Tvorba rozpočtových štatistík sa riadi zásadami ustanovenými v nariadení Rady (ES) č. 322/97 zo 17. februára 1997 o štatistike Spoločenstva (7), predovšetkým zásadami nestrannosti, spoľahlivosti, relevancie a transparentnosti.
(10)
Eurostat je zodpovedný, v mene Komisie, za posudzovanie kvality údajov a za poskytovanie údajov, ktoré sa majú použiť v rámci postupu pri nadmernom schodku, v súlade s rozhodnutím 97/281/ES.
(11)
Medzi Komisiou a štatistickými úradmi členských štátov by sa mal vytvoriť trvalý dialóg s cieľom zabezpečiť kvalitu aktuálnych údajov vykazovaných členskými štátmi a kvalitu základných výkazov pre sektor verejných financií zostavených v súlade s ESA 95. Na tento účel môže Komisia uskutočňovať pravidelné konzultačné návštevy, ako aj možné metodické návštevy, a tým zlepšovať monitorovanie vykazovaných údajov a poskytovať trvalú záruku kvality údajov. Členské štáty sú povinné umožniť Komisii rýchly prístup k informáciám. Konzultačné návštevy by sa mali stať pravidlom. Metodické návštevy by sa mali uskutočniť len vtedy, ak Komisia (Eurostat) určí podstatné riziká alebo možné problémy s kvalitou údajov najmä, ak súvisia s metódami, pojmami a klasifikáciami používanými pre údaje, ktoré sú členské štáty povinné vykazovať. Tieto možné metodické návštevy sa vykonávajú na základe výmeny informácií medzi príslušnými fórami, najmä Hospodárskym a finančným výborom.
(12)
Podrobné zoznamy metód, postupov a zdrojov, ktoré sa používajú na zostavovanie aktuálnych údajov o schodku a dlhu, a základné výkazy pre sektor verejných financií zostavené podľa ESA 95, majú členské štáty poskytnúť Komisii, pravidelne aktualizovať a sprístupniť verejnosti.
(13)
Rýchle rozhodnutia Komisie (Eurostatu) o správnom účtovnom postupe pri transakcii v súlade s nariadením Rady (ES) č. 2223/96 sú potrebné v prípadoch pochybnosti na opravu účtovných postupov pri transakcii verejného sektora alebo v prípadoch, ktoré sú zložité, alebo v prípadoch všeobecného záujmu.
(14)
Pravidlá, ktorými sa riadi poskytovanie údajov Komisiou (Eurostatom), sa majú ozrejmiť, pokiaľ ide o časové obmedzenia tohto poskytovania a o akékoľvek výhrady a zmeny a doplnenia.
(15)
Rozsah vykazovania sa musí zosúladiť s údajmi, ktoré členské štáty aktuálne vykazujú. Všeobecnejšie sa musí nariadenie (ES) č. 3605/93 aktualizovať na základe skúseností získaných počas vykonávania Kódexu osvedčených postupov.
(16)
Nariadenie (ES) č. 3605/93 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Nariadenie (ES) č. 3605/93 sa týmto mení a dopĺňa takto:
1.
Článok 3 sa nahrádza takto:
„Článok 3
1. Údaje o úrovni plánovaného schodku a dlhu sektora verejnej správy znamenajú údaje, ktoré pre bežný rok stanovili členské štáty. Sú to najnovšie úradné prognózy, pri zohľadnení najnovších rozpočtových rozhodnutí a hospodárskych trendov a perspektív. Mali by sa vytvoriť čo najkratšie pred termínom vykazovania.
2. Aktuálne údaje o úrovni schodku a dlhu verejnej správy znamenajú odhadované, predbežné, neúplné alebo konečné výsledky za predchádzajúci rok. Plánované údaje spolu s aktuálnymi údajmi musia tvoriť konzistentné časové rady, pokiaľ ide o definície a koncepcie.“
2.
V článku 4 sa odseky 1, 2 a 3 nahrádzajú takto:
„1. Od začiatku roka 1994 vykazujú členské štáty Komisii plánované a aktuálne schodky a dlh sektora verejnej správy dvakrát ročne, prvý raz do 1. apríla bežného roka (roka n) a druhý raz do 1. októbra roka n.
Členské štáty oznámia Komisii, ktoré vnútroštátne orgány sú zodpovedné za vykazovanie postupu pri nadmernom schodku.
2. Do 1. apríla roka n členské štáty:
-
oznámia Komisii plánovaný schodok verejných financií za rok n a aktualizovaný odhad ich skutočného schodku verejných financií za rok n - 1 a ich skutočné schodky verejných financií za roky n - 2, n - 3 a n - 4,
-
súčasne poskytnú Komisii svoje plánované údaje pre príslušné schodky v rozpočtoch sektora verejnej správy pre rok n a aktuálne údaje za roky n - 1, n - 2, n - 3 a n - 4 v súlade s definíciou, ktorá je na národnej úrovni najdôležitejšia, a údaje, ktoré vysvetlia prepočet schodku v rozpočte verejných účtov na schodok sektora verejnej správy pre podsektor S.1311,
-
súčasne poskytnú Komisii svoje aktuálne údaje pre príslušné hotovostné aktíva za roky n - 1, n - 2, n - 3 a n - 4 a údaje, ktoré vysvetlia prepočet medzi hotovostnými aktívami každého podsektora verejnej správy a schodkov verejnej správy podsektorov S.1312, S.1313 a S.1314,
-
oznámia Komisii svoju plánovanú úroveň verejného dlhu na konci roka n a úrovne aktuálneho verejného dlhu na konci roka n - 1, n - 2, n - 3 a n - 4,
-
súčasne poskytnú Komisii za roky n - 1, n - 2, n - 3 a n - 4 údaje vysvetľujúce prírastok schodku sektora verejnej správy a ostatných faktorov dôležitých pre zmeny úrovne ich dlhu sektora verejnej správy podľa podsektorov.
3. Do 1. októbra roka n členské štáty oznámia Komisii:
-
ich aktualizovaný plánovaný schodok sektora verejnej správy za rok n a aktuálne schodky sektora verejnej správy za roky n - 1, n - 2, n - 3 a n - 4 a dodržia požiadavky uvedené v druhej a tretej zarážke odseku 2,
-
ich aktualizovanú plánovanú úroveň dlhu verejnej správy na konci roka n a úrovne aktuálneho verejného dlhu na konci roka n - 1, n - 2, n - 3 a n - 4 a dodržia požiadavky uvedené v piatej zarážke odseku 2.“
3.
Články 7 a 8 sa nahrádzajú takto:
„Článok 7
1. Členské štáty informujú Komisiu o akejkoľvek významnej revízii ihneď, ako je dostupná, v už vykázaných údajoch o ich aktuálnom a plánovanom schodku a dlhu sektora verejnej správy.
2. Veľké revízie v už vykázaných údajoch o aktuálnom schodku a dlhu sa riadne zdokumentujú. V každom prípade revízie, ktoré vedú k tomu, že referenčné hodnoty stanovené v príslušnom protokole zmluvy sa prekročia, alebo revízie, ktoré znamenajú, že údaje členského štátu už neprekračujú referenčné hodnoty, sa musia vykázať a riadne zdokumentovať.
Článok 8
Členské štáty uverejnia údaje o aktuálnom schodku a dlhu a iné údaje za posledné roky, ktoré boli vykázané Komisii v súlade s článkami 4, 5, 6 a 7.“
4.
Za článok 8 sa vkladajú tieto oddiely:
„ODDIEL 2a
KVALITA ÚDAJOV
Článok 8a
1. Komisia (Eurostat) pravidelne posudzuje kvalitu aktuálnych údajov vykázaných členskými štátmi a základných výkazov pre sektor verejných financií zostavených podľa ESA 95 (ďalej len ‚výkazy verejného sektora’). Kvalita aktuálnych údajov znamená dodržiavanie účtovných pravidiel, úplnosť, spoľahlivosť, včasnosť a konzistentnosť štatistických údajov. Hodnotenie sa zameria na oblasti stanovené v zoznamoch členských štátov, ako napríklad na vymedzenie sektora verejnej správy, klasifikáciu transakcií a pasív verejnej správy a čas zaznamenania.
2. Členské štáty čo najrýchlejšie poskytnú Komisii (Eurostatu) dôležité štatistické informácie požadované pre potreby posúdenia kvality údajov bez toho, aby boli dotknuté ustanovenia súvisiace s ochranou individuálnych údajov v štatistike nariadenia (ES) č. 322/97.
‚Štatistické informácie’ uvedené v prvom pododseku by sa mali obmedziť na informácie výslovne potrebné na kontrolu dodržiavania pravidiel ESA. Štatistické informácie konkrétne znamenajú:
-
údaje z národných účtov,
-
súpisy,
-
notifikačné tabuľky v súvislosti s oznamovaním PNS,
-
dodatočné dotazníky a vysvetlenia k oznámeniam.
Formát dotazníkov vymedzí Komisia (Eurostat) po porade s Výborom pre menovú a finančnú štatistiku a štatistiku platobnej bilancie (ďalej len ‚VMFB’) zriadeným rozhodnutím Rady 91/115/EHS (8).
3. Komisia (Eurostat) pravidelne podáva správy Európskemu parlamentu a Rade o kvalite aktuálnych údajov vykazovaných členskými štátmi. Správa sa zaoberá celkovým posúdením aktuálnych údajov vykazovaných členskými štátmi, pokiaľ ide o dodržiavanie účtovných pravidiel, úplnosti, spoľahlivosti, včasnosti a konzistentnosti údajov.
Článok 8b
1. Členské štáty poskytnú Komisii (Eurostatu) podrobný zoznam metód, postupov a zdrojov použitých na zostavenie údajov o aktuálnom schodku a dlhu a základných výkazov verejného sektora.
2. Zoznamy sa pripravujú v súlade s usmerneniami, ktoré prijala Komisia (Eurostat) po porade s VMFB.
3. Zoznamy sa aktualizujú na základe revízií metód, postupov a zdrojov prijatých členskými štátmi na zostavovanie štatistických údajov.
4. Členské štáty zoznamy uverejňujú.
5. Otázky uvedené v odsekoch 1, 2 a 3 sa môžu riešiť počas návštev spomínaných v článku 8d.
Článok 8c
1. V prípade pochybností týkajúcich sa správneho vykonávania účtovných pravidiel ESA 95 dotknutý členský štát požiada Komisiu (Eurostat) o objasnenie. Komisia (Eurostat) bezodkladne preskúma záležitosť a oznámi svoje objasnenie dotknutému členskému štátu a, podľa vhodnosti, VMFB.
2. Ak ide o zložité prípady alebo prípady všeobecného záujmu z pohľadu Komisie alebo dotknutého členského štátu, Komisia (Eurostat) prijme rozhodnutie po porade s VMFB. Komisia (Eurostat) svoje rozhodnutia uverejní spolu so stanoviskom VMFB bez toho, aby boli dotknuté ustanovenia týkajúce sa ochrany individuálnych údajov v štatistike nariadenia (ES) č. 322/97.
Článok 8d
Komisia (Eurostat) zabezpečí trvalý dialóg so štatistickými úradmi členských štátov. S týmto cieľom Komisia (Eurostat) uskutočňuje pravidelne v členských štátoch konzultačné návštevy aj možné metodické návštevy. Metodické návštevy by sa mali uskutočniť len vtedy, ak sú určené podstatné riziká alebo možné problémy s kvalitou údajov, najmä ak súvisia s metódami, pojmami a klasifikáciami používanými pre údaje, ktoré sú členské štáty povinné vykazovať.
Konzultačné návštevy sú navrhnuté s cieľom revidovať vykazované údaje, preskúmať metodické otázky, diskutovať o štatistických procesoch a zdrojoch opísaných v zoznamoch a posúdiť súlad s účtovnými pravidlami. Konzultačné návštevy by sa mali využiť na určenie rizík alebo možných problémov v oblasti kvality vykazovaných údajov. Metodické návštevy sú navrhnuté s cieľom monitorovať postupy a výkazy verejného sektora, ktoré dokladujú vykázané aktuálne údaje, a vyvodiť podrobné závery v súvislosti s kvalitou vykazovaných údajov, ako je definované v článku 8a ods. 1 Metodické návštevy by nemali presahovať čisto štatistickú oblasť. Toto by sa malo premietnuť do zloženia delegácií, ako je uvedené v článku 8e.
Pri organizovaní konzultačných a metodických návštev Komisia (Eurostat) zasiela svoje predbežné zistenia dotknutým členským štátom na pripomienkovanie.
Článok 8e
1. Pri uskutočňovaní metodických návštev v členských štátoch Komisia (Eurostat) môže žiadať o pomoc odborníkov v oblasti národných účtov, ktorých navrhujú ostatné členské štáty, a úradníkov na základe dobrovoľnosti z ostatných útvarov Komisie.
Zoznam expertov v oblasti národných účtov, od ktorých môže Komisia žiadať pomoc, sa vytvorí na základe návrhov, ktoré Komisii zašlú národné úrady zodpovedné za vykazovanie nadmerného schodku.
2. Členské štáty prijmú všetky opatrenia potrebné na uľahčenie metodických návštev. Tieto návštevy by sa mali obmedzovať na vnútroštátne orgány zapojené do podávania správ o postupe pri nadmernom schodku. Členské štáty však zabezpečia, aby ich útvary, ktoré sú priamo alebo nepriamo zúčastnené na tvorbe výkazov a dlhu sektora verejnej správy, a ak je to potrebné, ich vnútroštátne orgány, ktoré majú úradnú zodpovednosť za kontrolu verejných účtov, poskytli úradníkom Komisie alebo ostatným odborníkom uvedeným v odseku 1 pomoc potrebnú na vykonávanie ich povinností vrátane sprístupnenia dokumentov na odôvodnenie vykázaných údajov o aktuálnom schodku a dlhu a základných výkazoch verejného sektora. Dôverné záznamy národného štatistického systému by sa mali poskytovať len Komisii (Eurostatu).
Bez toho, aby bol dotknutý všeobecný záväzok členských štátov prijímať všetky opatrenia požadované na uľahčenie metodických návštev, partnermi Eurostatu pre metodické návštevy podľa prvého pododseku sú v každom členskom štáte útvary zodpovedné za vykazovanie pri postupe pri nadmernom schodku.
3. Komisia (Eurostat) zabezpečí, aby úradníci a experti zúčastňujúci sa týchto návštev spĺňali všetky záruky v súvislosti s odbornou spôsobilosťou, profesionálnou nezávislosťou a zachovávaním dôvernosti.
Článok 8f
Komisia (Eurostat) podáva Hospodárskemu a finančnému výboru správy o zisteniach konzultačných a metodických návštev vrátane akýchkoľvek pripomienok dotknutých členských štátov k týmto zisteniam. Po tom, čo sa zaslali Hospodárskemu a finančnému výboru, sa tieto správy spolu so všetkými pripomienkami dotknutého členského štátu zverejnia bez toho, aby boli dotknuté ustanovenia týkajúce sa ochrany individuálnych údajov v štatistike v nariadení (ES) č. 322/97.
ODDIEL 2b
POSKYTOVANIE ÚDAJOV KOMISIOU
Článok 8g
1. Komisia (Eurostat) poskytuje údaje o aktuálnom schodku a dlhu sektora verejnej správy na uplatňovanie Protokolu o postupe pri nadmernom schodku do troch týždňov od oznámenia termínov uvedených v článku 4 ods. 1 alebo od revízií uvedených v článku 7 ods. 1 Údaje sa poskytujú prostredníctvom uverejnenia.
2. V prípadoch, keď členský štát nevykáže svoje vlastné údaje, Komisia (Eurostat) neoddiali termín poskytovania údajov o aktuálnom schodku a dlhu sektora verejnej správy členských štátov.
Článok 8h
1. Komisia (Eurostat) môže vyjadriť výhradu týkajúcu sa kvality aktuálnych údajov vykázaných členskými štátmi. Najneskôr tri pracovné dni pred plánovaným dátumom uverejnenia Komisia (Eurostat) oznámi príslušnému členskému štátu a predsedovi Hospodárskeho a finančného výboru výhrady, ktoré mieni predložiť a uverejniť. Stiahnutie výhrady sa uverejní ihneď po vyriešení danej otázky po uverejnení údajov a výhrady.
2. Komisia (Eurostat) môže zmeniť a doplniť aktuálne údaje vykázané členskými štátmi a poskytnúť zmenené a doplnené údaje a odôvodnenie zmeny a doplnenia, keď existuje dôkaz o tom, že aktuálne údaje vykazované členskými štátmi nedodržiavajú požiadavky článku 8a ods. 1. Najneskôr tri pracovné dni pred plánovaným dátumom uverejnenia Komisia (Eurostat) oznámi príslušnému členskému štátu a predsedovi Hospodárskeho a finančného výboru zmenené a doplnené údaje a odôvodnenie ich zmeny a doplnenia.
ODDIEL 2c
VŠEOBECNÉ USTANOVENIA
Článok 8i
1. Členské štáty zabezpečia, aby aktuálne údaje vykázané Komisii boli poskytované v súlade so zásadami stanovenými v článku 10 nariadenia Rady (ES) č. 322/97. V tomto ohľade zodpovednosťou národných štatistických úradov je zabezpečiť súlad vykazovaných údajov s článkami 1 a 2 a so základnými účtovnými pravidlami ESA 95.
2. Členské štáty prijmú všetky potrebné opatrenia, aby sa zabezpečilo, že úradníci zodpovední za vykazovanie aktuálnych údajov Komisii a základných výkazov verejného sektora konajú v súlade so zásadami stanovenými v článku 10 nariadenia (ES) č. 322/97.
Článok 8j
V prípade revízie ESA 95 alebo zmeny a doplnenia jej metodiky, o ktorej rozhodol Európsky parlament a Rada alebo Komisia v súlade s pravidlami právomoci a postupom ustanoveným v zmluve a v nariadení (ES) č. 2223/96, Komisia vloží nové odkazy na ESA 95 do článkov 1, 2 a 4.
Článok 2
Nadobudnutie účinnosti
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 12. decembra 2005